M. Sabolová, poslankyňa: (2005-12-09):
Druhou ešte otázkou, ktorá sa týka strediska, je tiež činnosť alebo požiadavka, ktorá vyplýva z uznesenia vlády, ktoré poverilo ministerstvo školstva spracovaním a vyhodnotením alebo spracovaním požiadavky OSN pre dekádu výchovy k ľudským právam, kde ministerstvo školstva vypracovalo direktívy, spracovalo a rozpracovalo direktívy a požiadalo Stredisko pre ľudské práva, aby bolo koordinačnou jednotkou, aby vytvorilo národnú komisiu pre výchovu k ľudským právam, ktorá je, prísľub vlády z roku 2000 ešte, kde bolo určené v rezolúcii Stredisko pre ľudské práva ako nadnárodná inštitúcia, ktorá má koordinovať. Tu si viem predstaviť, že zdroje, ktoré by mali pre stredisko byť posunuté, by mohli byť aj v prípade, že sú zahrnuté v rezorte školstva, presunuté na činnosť a istú koordináciu na stredisko, a preto prednášam túto požiadavku aj v Národnej rade, aby nielen vo výbore, ale aby aj pán podpredseda vlády a minister financií reflektoval úlohy vlády, ktoré sú presunuté prostredníctvom rezortov na Slovenské národné stredisko pre ľudské práva. Pán Džupa, zdravotníctvo potom! Michalovská nemocnica trošku počká. Čiže, pán podpredseda, bola by som veľmi rada, aby vlastne sa robili, lebo nemáme to ani v projektových úlohách strediska, nedostali sme žiadne kapitálové výdavky, neboli dotiahnuté tie veci, ktoré vlastne uzneseniami vlády prechádzajú na výkon práce na stredisku. Čiže v prípade, že bude tá tieseň, finančná, poprosím, aby sme boli aspoň vypočutí a v rámci možností zapracovaní, pretože na výbore pre ľudské práva na návrh poslancov prešli pozmeňujúce návrhy, aj keď ich gestorský výbor neodporúča, pre verejného ochrancu práv, pre Ústav pamäti národa. Ja vzhľadom na to, že sa snažím hľadať riešenie a minimalizovať požiadavky na rozpočet, som konkrétny príspevok nedala, ale verím, že sa v spolupráci nájde. A druhá ešte moja poznámka k rozpočtu, tiež bez pozmeňujúceho návrhu, ale je tá, o ktorej som hovorila už pri zákone prírodných a liečivých zdrojoch a prírodných minerálnych vodách, chcela by som požiadať, aby sme sa nerozhodli len tým, že verejné financie a množstvo kompetencií aj zo zdrojmi, finančnými, prešli na obce a ony majú zabezpečovať istú činnosť z týchto zdrojov, ktoré sú už v rozpočte a prechádzajú priamo na obce. Obce sú vlastne výkonom podnikateľskej činnosti, ktorú prevádzkujú, či sú to už kúpeľné alebo len podnikatelia, ktorí odoberajú minerálne vody pre pitné účely, sú obmedzené obce tým, že v chránenom území týchto zdrojov je obmedzená nielen poľnohospodárska výroba, ale akákoľvek činnosť, ktorá by mohla ohroziť nerastné bohatstvo, ktoré je majetkom štátu. Zdá sa mi a po istých skúsenostiach, keď obce, možno aj, nechcem povedať, že z takej ľahostajnosti, možno mohli by viac sa zaujímať a investovať a zveľaďovať aj toto územie, kde sa aj bežný občan môže tej vody napiť, môže si ju nabrať v istom množstve, aby to bolo primerané súčasným hygienickým podmienkam a dobe, a preto navrhujem, aby sme zvážili pri novele, pri niektorej z tých noviel, ktorá bude, či to budú rozpočtové prostriedky, zákon o rozpočte alebo budú to zákony z dielne ministerstva zdravotníctva o prírodných liečivých zdrojoch, kde sme stopercentný poplatok za odberové miesto z prírodnej minerálnej vody určili do rozpočtu štátu. Keď sme v čase prerokovania tejto veci zisťovali, o aký objem prostriedkov ide, nie sú to neviemaké veľké, miliónové hodnoty, ktoré by mohli obce a mestá na zveľadenie tohto územia získať. Možno ich požiadavka 40 % je na prvý pohľad dosť vysoká, ale možno môžeme začať menším percentom, aby boli účelové prostriedky viazané do zveľaďovania týchto lokalít, a nestanú sa prípady, keď nie je dostatočný monitoring, keď nie je dostatočne upravené toto územie, kde môže dôjsť ku koncentrácii väčšieho množstva neprípustných látok, ktoré môžu spôsobiť aj ohrozenie zdravia občanov, ako sa to možno stalo v poslednom období, asi pred mesiacom, pri odbernom mieste Salvator, kde v ranných hodinách práve preto, že tá koncentrácia bola veľká a nebola ničím monitorovaná, ani prevádzkovateľom podnikateľom, ani obcou, zomrel človek práve preto, že došlo k otrave neprimeranými výparmi z týchto minerálnych vôd. Bola by to motivácia a vlastne by sme ich tlačili, trošku aj obce, aby sa začali zaujímať aj o verejné priestory, ktoré slúžia občanom. Čiže nedávam pozmeňujúci návrh, ale myslím si, že mohla by to byť taká malá pomoc obciam, je ich, myslím, asi 12 alebo 13, ktoré by sa uchádzali o tieto príspevky. Ďakujem veľmi pekne. Myslím si, že keď poviem jednu vetu na záver, vždy sa nám bude zdať, že ten rozpočet by mohol byť stanovený a prerozdelený ináč, ale myslím si, že vždy sú ešte rezervy, či v rezortoch, či v subjektoch, ktoré používajú štátne zdroje, na to, aby sme si nemysleli, že všetky príspevky, a to je či sociálny, zdravotný systém, školský, musia byť hradené zo štátu. Prestali sme prejavovať solidárny záujem a prestali sme napĺňať mnohokrát ako ľudia navzájom ten rozmer toho, že máme aj z morálneho hľadiska zodpovednosť za tých, ktorí sú okolo nás. Nie všetko sa dá peniazmi, a preto si myslím, že aj keď možno nie vždy so všetkým súhlasím, ale za tento návrh rozpočtu budem hlasovať. Ďakujem pekne.